Proteas, jul ramkatte!Quinton de Kock het vandag ’n barshou teen die Wes-Indiese Eilande op SuperSportpark gespeel. Foto: Phill Magakoe/AFP. Wat het Australië en die Wes-Indiese Eilande gemeen? Al twee krieketspanne was aan die ontvangkant van ŉ epiese Protea-lopiejaagtog. Die T20-rekords het vandag op SuperSportpark in Centurion gespat toe die Proteas die Windies se teiken van 259 lopies binne 19 boulbeurte verbygesteek het. Quinton de Kock was in ŉ verwoestende bui en die linkshandige paaltjiewagter/openingskolwer het 100 lopies van slegs 44 aflewerings gemoker. Saam met die flinke Reeza Hendricks het hul 152 lopies om die eerste paaltjie aangeteken om die Proteas se beurt op die beste moontlike manier af te skop: Teen stralerspoed! De Kock het 18 grenshoue in sy warrelwindbeurt gemoker, terwyl sy aanvangsmaat met ŉ hele paar elegante dryfhoue vorendag gekom het. Quinton de Kock has his century off just 43 deliveries???? The Proteas need 108 runs to win from 56 balls! Are we about to witness history in Pretoria? pic.twitter.com/YZZBHAyh9w — SuperSport ???? (@SuperSportTV) March 26, 2023 Johnson Charles vier sy puik honderdtal. Foto: Riaan de Bruyn/RDB Photography. Tog het die Windies ŉ klein terugvegpoging van stapel gestuur, maar Aiden Markram en Heinrich Klaasen het later die langsteel ingelê om die aksiebelaaide wedstryd vir die tuisspan te beklink. Dit was die grootste T20-lopiejaagtog nóg tussen twee toetsspelende lande en 517 lopies is in die kragmeting aangeteken. Vroeër het Johnson Charles die vinnigste honderdtal nóg deur ŉ Windies-speler gemoker toe hy die mylpaal van slegs 39 aflewerings bereik het. This Proteas vs West Indies scorecard has its place in the history books ???? pic.twitter.com/spQCWWwlsS — SuperSport ???? (@SuperSportTV) March 26, 2023 Voeg daarby Kyle Mayers se grensslaanvermoë en die besoekers het waarskynlik gedink dat hulle die wedstryd én die reeks in die sakkie het. Maar die Proteas voeg deesdae die daad by die woord en danksy De Kock en kie kan hierdie beurt as die meesterplan vir suksesvolle lopiejaagtogte in die toekoms gebruik word. Vergeet vir eers vir ŉ rukkie van die Engelsmanne se onverskrokke Bazball-benadering; dié Protea-vertoning kan beslis gevier word. “Dit was ŉ voorreg om deel van hierdie wedstryd te wees en ek dink al twee spanne sal mekaar se pogings waardeer. Ons het twee baie spesiale kolfbeurte aanskou en ek hoop dit gaan nog vir lank onthou word,” het Markram (Protea-kaptein) gesê. THE GREATEST RUN CHASE IN T20 HISTORY BELONGS TO THE PROTEAS ???????????? pic.twitter.com/iHJGhWzB0H — SuperSport ???? (@SuperSportTV) March 26, 2023 Wes-Indiese Eilande 258/5 in 20 boulbeurte: Johnson Charles 118, Kyle Mayers 51 en Marco Jansen 3/52. Suid-Afrika 259/4 in 18,5 boulbeurte: Quinton de Kock 100, Reeza Hendricks 68 en Rovman Powell 1/27. Uitslag: Proteas wen met ses paaltjies.